
Maglód Város Önkormányzat Képviselő-testületének
6/2022.(III.28.) önkormányzati rendelete
az avar és kerti hulladékok nyílt téri égetéséről
Maglód Város Önkormányzat Képviselő‑testülete az Alaptörvény 32. cikk (1) bekezdés e) pontjában, valamint a környezet védelmének általános szabályairól szóló 1995. évi LIII. 48. § (4) bekezdés b) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX törvény 13. § (1) bekezdésének 11. pontjában, valamint az Alaptörvény 32. cikk (1) bekezdés a) pontjában foglalt feladatkörében eljárva a következőket rendeli el:
1. §
(1)	A rendelet célja az avar és kerti hulladékok nyílt téri égetésére vonatkozó olyan szabályok megállapítása, melyek adott körülmények között a környezeti levegő tisztaságának védelmét elvárható és betartható módon biztosítják.
(2)	A rendelet hatálya kiterjed Maglód város közigazgatási területén belterületi ingatlanokon; beépített- és beépítetlen területeken; közterületeken; parkokban; kertekben a művelés, gondozás, növénytermesztés, zöldségtermesztés, gyümölcstermesztés során keletkezett avar és kerti hulladék nyílttéri égetésére.
2. §
A rendelet alkalmazása szempontjából avar és kerti hulladék: falomb, faág, gally, cserje- és díszcserje ága és levele, szőlő, gyümölcsfa nyesedéke, kaszálék, egyéb növényi maradványok (továbbiakban: kerti hulladék).
3. §
(1)	A kerti hulladék nyílttéri égetése csak április és november hónapokban, kizárólag pénteki napokon 09.00 óra és 18.00 óra között engedélyezett.
(2)	A füstképzés csökkentése érdekében a kerti hulladékot előzetesen szikkasztani, szárítani kell és az eltüzelés folyamatosan ugyan, de egyszerre csak kis adagokban, szélcsendes időben történhet.
(3)	A tulajdonos (kezelő, használó, bérlő) az égetési szándékról és az égetés várható idejéről, az esetleges viták megelőzése érdekében köteles a szomszédokat előre értesíteni.
(4)	Tilos a kerti hulladék égetése az (1) bekezdésben engedélyezett időpontokon kívül, valamint párás, ködös, esős és szeles időben.
(5)	Égetni csak megfelelően kialakított tűzrakó helyen, vagyoni és személyi biztonságot nem veszélyeztető módon, nagykorú, cselekvőképes személy folyamatos felügyelete és a lakókörnyezet lehető legkisebb zavarása mellett szabad. A tűzrakó hely épülettől és egyéb éghető anyagtól legalább 5 m távolságra legyen.


(6)	Az ingatlan tulajdonosa (kezelője, használója, bérlője) az égetés során köteles a szükséges tűzoltási feltételekről gondoskodni. Amennyiben tüzelés közben olyan jelek mutatkoznak, hogy az égetés folytatása veszéllyel járhat, úgy az égetést azonnal be kell fejezni.
(7)	Az égetendő hulladék nem tartalmazhat kommunális, egyéb háztartási, ipari eredetű hulladékot (pl. műanyagot, gumit, vegyszert, festéket, stb., illetve ezek maradványait stb.).
(8)	Az égetés végén meg kell győződni arról, hogy a tűz elhamvadt, és gondoskodni kell a visszamaradt parázs, vagy hamu belocsolásáról, vékony földréteggel történő lefedéséről.
4. §
Ez a rendelet a kihirdetését követő napon lép hatályba.

